b'\n_START_ARTICLE_\nKrater Chicxulub\n_START_PARAGRAPH_\nKrater Chicxulub je drevni udarni krater, koji se nalazi na poluotoku Yucat\xc3\xa1n (Meksiko). Nalazi se blizu mjesta Chicxulub, po kojem je i dobio ime. Krater ima promjer ve\xc4\x87i od 180 km i smatra se jednim od najve\xc4\x87ih udara nebeskih tijela u povijesti Zemlje. Smatra se da je udarni asteroid, koji je stvorio krater, imao promjer najmanje 10 kilometara. _NEWLINE_Krater Chicxulub je otkrio geofizi\xc4\x8dar Glen Penfield, koji je radio na poluotoku Yucatan u potrazi za nalazi\xc5\xa1tima nafte 1970-tih. U po\xc4\x8detku, Glen Penfield nije bio u mogu\xc4\x87nosti da potvrdi da se radi o udarnom krateru, te je bio odustao od daljnje potrage. Dokazi o udaru nabeskih tijela su udarni kvarc, tektit i gravitacijske anomalije. _NEWLINE_Kasniji dokazi su potvrdili da se udar dogodio prije otprilike 65 milijuna godina, na kraju geolo\xc5\xa1kog razdoblja Krede. Taj udar znanstvenici povezuju s masovnim izumiranjem dinosaura. U svibnju 2010. grupa od 41 znastvenika je nakon 20 godina rada objavila da jedino uvjerljivo obja\xc5\xa1njenje za izumiranje dinosaura je katastrofa nastala nakon udara golemog asteroida Chicxulub. Znanstvenici su, u tekstu objavljenom u \xc4\x8dasopisu Science Journalu, odbacili druge teorije, kao masovne vulkanske erupcije, nakon provjere podataka dobivenih u 20 godina paleontolo\xc5\xa1kog, geokemijskog, klimatskog, geofizi\xc4\x8dkog i sedimentolo\xc5\xa1kog istra\xc5\xbeivanja o stravi\xc4\x8dnom doga\xc4\x91aju koji je ozna\xc4\x8dio kraj dinosaura.'